Putfontein-moorde: Geliefdes betoog buite hofVriende en familie betoog buite die hof. (Foto: Facebook) Vriende en familie van Johanco Fleischman (19) en Jessica Kuhn het Donderdag vreedsaam buite die landdroshof in Benoni betoog waar twee mans wat in verband met hul moorde aangekeer is, weer in die hof verskyn het. Fleischman en Kuhn het in Mei verlede jaar op Putfonteinweg in Benoni sonder brandstof gaan staan toe hulle koelbloedig doodgeskiet is. Die twee verdagtes is in Junie vanjaar, ŉ jaar ná die moorde, in Benoni aangekeer. Johanco Fleischmann en Jess Kuhn. (Foto: Facebook) “As ŉ ma … die hofverrigtinge vat aan jou. Ek is elke keer by die hoof en ek is OK, maar hierdie ding krap aan my,” het Marika Fleischman, Johanco se ma, gesê. “Die aand voor die hofverrigtinge slaap jy glad nie. Die volgende dag sit jy heeldag in die hof. Dis nie maklik nie.” Fleischman sê hoewel sy vertroue in die regstelsel het, weet sy ook dat iemand “onskuldig is tot hy skuldig bewys word”. “Daar is soveel goed in die proses wat kan verkeerd loop en ek maak my nie oop vir teleurstelling of seerkry nie. Ek is oopkop oor die hele hofproses.” Die saak teen die twee verdagtes is tot volgende week uitgestel wanneer hulle aansoek om borgtog sal voortgaan.